Mange steder vil det ikke være muligt at se 100 meter frem for sig på grund af tæt tåge, siger DMI.

En tæt tåge ventes tidligt fredag morgen at lægge sig over store dele af landet, oplyser DMI. Sigtbarheden vil mange steder være under 100 meter, og det øger risikoen for trafikuheld, advarer DMI. Tågen forventes først at lette efter solopgang og personer, der begiver sig ud i den tidlige morgentrafik opfordres derfor til at være ekstra forsigtige. Det er en kombination af fugtig luft, svag vind og klart vejr, der er årsag til tågen, oplyser Henning Gisselø, vagtchef ved DMI. Når tågen er forsvundet er der udsigt til en del sol i løbet af fredagen med varmegrader mellem 17 og 22.